नव्या को बचपन के प्यार विभोर और मशहूर एक्टर रेहान में से किसी एक को चुनना है, जिंदगी उलझ गई
तुम एक ऐसा साथी डिजर्व करती हो, जो तुम्हें प्यार के साथ-साथ सारी सुख-सुविधाएं भी दे। मैं तुम्हारे लिए परफेक्ट मैच नहीं हूं।
“कितनी बार तुम अलार्म को बंद कर चुकी हो। अब उठ भी जाओ। बाद में शोर मचाओगी कि देर हो गई। शाम को देर तक तब ऑफिस में काम करना पड़ेगा,” मां ने उसके कमरे के परदे खोलते हुए कहा।
नव्या ने जोर से अंगड़ाई ली और लेटे-लेटे ही बोली, “क्या मॉम, इतना प्यारा सपना देख रही थी, बहुत नजदीक थी अपनी चाह को पूरा करने के। मुझे जगाकर सब गड़बड़ कर दी,” नव्या रूठने का नाटक करते हुए बोली।
“तुम और तुम्हारे सपने…अब तैयार हो जाओ। पहले ही बहुत देर हो चुकी है। नाश्ता बिना किए नहीं जाने दूंगी,” मां ने भी डांटने का झूठा नाटक करते हुए कहा।
नव्या बेशक अभी एक ऑफिस में बतौर डिजिटल आर्टिस्ट की तरह काम कर रही थी, लेकिन उसका सपना अभिनेत्री बनने का था। कॉलेज के बाद ही उसने जूनियर कलाकार के रूप में फिल्मों में काम करना शुरू कर दिया। अभिनय उसके लिए किसी जुनून से कम नहीं था और घर में भी किसी को इस बात पर कोई आपत्ति नहीं थी।
नव्या डांस अच्छा कर लेती थी, इसलिए फिल्मों में अक्सर उसे ग्रुप डांस में काम करने का मौका मिल जाता था। लेकिन वह तो हीरोइन बनना चाहती थी। दिन-रात बस यही सपना देखा करती थी। वह छुट्टी के दिन डांस प्रैक्टिस करने और अभिनय का अभ्यास करने में घंटों बिता देती।
इतवार को सुबह और शाम अपने घर के पास समुद्र तट पर चली जाती और वहां अभ्यास करती। टकराती हुई लहरें उसकी लय के रूप में काम करती थीं और सुनहरी रेत उसका डांस फ्लोर थी।
एक सुबह जब नव्या समुद्र तट पर थिरक रही थी और लहरों की लय के साथ ताल मिलाने की कोशिश कर रही थी, तो उसे दिखा रेहान। वह आराम से हेडफोन लगाए टहल रहा था। उसने टी-शर्ट और बरमुडा पहना हुआ था। ऐसा लुक था कि आसानी से पहचाना न जाए। कुछ पल के लिए जैसे वह अपनी सुधबुध ही खो बैठी थी।
शुक्र है कि उस समय बहुत ज्यादा लोग नहीं थे, वरना भीड़ रेहान को घेर लेती। वह दौड़कर उसके पास गई और अपना हाथ आगे कर दिया।
“ऑटोग्राफ प्लीज। मैं आपकी बड़ी फैन हूं। आपकी हर फिल्म देखती हूं।”
रेहान उस समय का सबसे पॉपुलर हीरो था और आए दिन ऐसी दीवानी लड़कियों से उसकी मुलाकात हो ही जाती थी। उसने टहलते हुए नव्या को थिरकते देखा था। उसकी प्रतिभा और अनुपम सौंदर्य ने उसका भी ध्यान खींचा था। उसकी पारखी नजरें नव्या के भीतर छिपे कलाकार को पहचान गई थीं। उसके चेहरे पर छाया जुनून और कुछ कर पाने की ललक देख, रेहान को अपने संघर्ष के दिन याद आ गए जब वह अपनी किस्मत आजमाने मुंबई आया था।
ऑटोग्राफ देते हुए वह बोला, “एक्टिंग का भी शौक रखती हो या केवल डांस करना ही पसंद है।”
रेहान बात कर रहा है, इसी बात से एक्साइटेड हो वह बोली थी, “नहीं रेहान जी, मैं फिल्मों में भी छोटे-मोटे रोल करती हूं, बतौर जूनियर आर्टिस्ट। यह बात अलग है कि हम जैसे भीड़ में गुम हो जाने वाले कलाकारों को कोई पहचानता नहीं, न ही याद रखता है।” उसकी आवाज में उदासी थी। “बस एक ब्रेक का इंतजार है।”
“कल मुझसे मिलने आ सकती हो शान स्टूडियो में। मेरी ग्यारह बजे शूटिंग है,” रेहान ने उसे एक कार्ड थमाते हुए कहा। इतना कह वह आगे बढ़ गया।
कार्ड हाथ में थामे नव्या उसे दूर तक जाते देखती रही। “मैडम नारियल पानी लेंगी?” एक आवाज ने उसे चौंकाया। तब जैसे उसकी तंद्रा टूटी। उसे विश्वास ही नहीं हो रहा था कि वह सुपर स्टार रेहान से मिली थी और उसने उसे मिलने के लिए बुलाया है।
रात भर वह सपने देखती रही कि वह बहुत बड़ी हीरोइन बन गई और रेहान के साथ काम कर रही है। तो क्या सचमुच उसका सपना सच होने वाला है? उसका मन हुआ कि तुरंत विभोर को फोन करे, पर सोचा सरप्राइज देगी।
शान स्टूडियो में जब वह पहुंची तो चौकीदार ने रोक लिया। नव्या ने तब रेहान का कार्ड दिखाया। स्टूडियो में भव्य सेट लगा था। रेहान एक कुर्सी पर बैठा सीन समझ रहा था। नव्या को देख उसने इशारे से उसे बुलाया।
“दादा, मैं चाहता हूं कि इन्हें फिल्म में कोई भूमिका दी जाए। डांसर का एक रोल है न?” रेहान ने डायरेक्टर से कहा तो नव्या हैरान रह गई। उसने तो सुना था कि फिल्म इंडस्ट्री में काम दिलाने के लिए लड़कियों के साथ बहुत शोषण किया जाता है।
डायरेक्टर सोम बनर्जी की फिल्में सामाजिक विषयों से जुड़ी और एकदम साफ-सुथरी होती हैं। इतने बड़े डायरेक्टर को रेहान उसे भूमिका देने के लिए कह रहा है। नव्या को लगा वास्तव में वह सपना देख रही है।
रेहान का शुक्रिया कर जब वह स्टूडियो से निकली तो उसके मन में एक अनजाना सा एहसास था, ख्वाब को पूरा करने का एहसास। रेहान किसी देवदूत की तरह उसकी जिंदगी में आया हो जैसे!
दो दिन बाद जब नव्या को डायरेक्टर सोम बनर्जी के ऑफिस से ऑडिशन के लिए फोन आया तो हैरान रह गई। रेहान के कहने के बावजूद उसे उम्मीद नहीं थी कि इतनी जल्दी उसे बुला लिया जाएगा। यह सुन मां-पापा की भी खुशी का ठिकाना न रहा।
उसने फोन करके विभोर को भी इस बारे में बता दिया। विभोर, जिससे वह प्यार करती है। दोनों बचपन के दोस्त थे और हमेशा एक-दूसरे का साथ देने को तैयार रहते थे।
“मुझ पता था नव्या कि तुम एक दिन अपनी पहचान बनाने में सफल होगी। तुम चाहो तो मैं चल सकता हूं तुम्हारे साथ ऑडिशन में,” विभोर की खुशी उसके चेहरे से झलक रही थी।
“विभोर, पता नहीं कि वे इस बात को पसंद करेंगे या नहीं। लेकिन वहां से आकर मैं तुमसे मिलूंगी। और अगर सब ठीक रहा तो पार्टी मेरी तरफ से होगी।”
नव्या को जब फिल्म मिली तो उसे लगा कि उसके पंख उग आए हों। कभी-कभी सपने का जल्दी सच हो जाना भी डरा देता है।
विभोर उसे समझाता, “अपनी काबिलियत पर भरोसा रखो नव्या। जरूरी नहीं है कि हर लड़की फिल्म जगत में समझौता करते ही आगे बढ़ती हो। रेहान जैसे सुलझे हुए अभिनेता ने तुम्हारे टैलेंट को पहचाना, यह जरूर किस्मत की बात है।”
विभोर के साथ नव्या अपने संवादों की प्रैक्टिस करती जो उसका प्रेमी होने के साथ-साथ उसका मार्गदर्शक भी था। प्यार करना तो उसी से सीखा था नव्या ने। फिल्म की शूटिंग के दौरान कई बार विभोर उसके साथ था।
फिल्म लोगों को पसंद आती है और रेहान और नव्या की जोड़ी हिट हो जाती है। नव्या की व्यस्तता बढ़ी तो विभोर को लगा जैसे वह उससे दूर जा रही है। वह एक नई दुनिया का हिस्सा बन रही है।
नव्या की ओर रेहान आकर्षित हो रहा था। उसकी मासूमियत, एक्टिंग और डांस के प्रति उसके जुनून के कारण वह उसकी ओर खिंच रहा था। बहुत सारी लड़कियां उसके जीवन में आई थीं जो उसके पैसे से प्यार करती थीं, पर नव्या अलग थी। उसने कभी रेहान को आकर्षित करने की कोशिश नहीं की। वह उससे बहुत प्यार करने लगा था।
नव्या समझ रही थी और इतने बड़े कलाकार जिसकी वजह से आज वह एक प्रसिद्ध अभिनेत्री थी, के मन में एक भावनात्मक उथल-पुथल चल रही है। वह खुद को उस बवंडर में फंसा महसूस कर रही थी। रेहान की वह इज्जत करती थी, उसकी शुक्रगुजार थी, पर प्यार… विभोर के अलावा वह किसी और के बारे में सोच भी नहीं सकती। फिर चाहे इसके लिए अपने सपनों को ही कुर्बान क्यों न करना पड़े।
विभोर को जब उसने रेहान के बारे में बताया तो उसने केवल यही कहा, “नव्या, तुमसे किसी को भी प्यार हो सकता है। मैं रेहान को दोष नहीं दूंगा। जहां तक मैंने उसे तुम्हारे माध्यम से जाना है, वह एक अच्छा इंसान है। और अभिनेताओं जैसा नहीं, जो तुम्हारे साथ किसी तरह की जबरदस्ती करे।
मुझे लगता है, मेरा शहर छोड़कर जाना ही सही होगा। वैसे भी मैं न तो फेमस हूं, न ही मेरे पास कोई खास नौकरी है। पैसों की तंगी भी हमेशा बनी रहती है। तुम एक ऐसा साथी डिजर्व करती हो, जो तुम्हें प्यार के साथ-साथ सारी सुख-सुविधाएं भी दे। मैं तुम्हारे लिए परफेक्ट मैच नहीं हूं।”
रेलवे स्टेशन पर खड़ा विभोर ट्रेन के आने की प्रतीक्षा कर रहा था।
“जब प्यार हम दोनों ने एक-दूसरे से किया है तो फैसला अकेले तुम कैसे ले सकते हो?” नव्या उसके साथ आकर खड़ी हो गई।
“और रेहान?”
“उसने मेरे फैसले का मान रखा है। वह खुद प्यार में है, इसलिए समझ गया। उसने मुझसे कहा,“ सच्चा प्यार कभी भी प्रसिद्धि की चमक से प्रभावित नहीं हो सकता।”
“लेकिन तुम्हारा फिल्मी करियर तो मेरी वजह से दांव पर लग गया न?”
“नहीं। और तुम्हें भी शहर छोड़कर जाने की जरूरत नहीं। अपने प्यार पर भरोसा है न?”
“खुद से ज्यादा।” विभोर ने नव्या को सीने से लगा लिया। वे इस बात से अनजान थे कि रेहान दूर खड़ा उन प्रेमियों को आलिंगनबद्ध होता देख रहा था। नव्या के सपने में प्यार के रंग भी घुल गए थे।
- सुमना.बी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें